Sagunt participa en el 2n Congrés de Benestar dels Animals de Companyia i Convivència Ciutadana
13 de desembre 2019

![](/media/s2gge2mw/67_c_2_congreso_bienestar_animales_compania_convivencia_ciudadana-2.jpg)  
_El regidor de Sanitat i Consum, Javier Timón, amb la ​cap del Departament de Sanitat i Consum i la vicepresidenta de la Federació d'Associacions Veïnals de Sagunt_

El delegat de Sanitat i Consum, Javier Timón, va assistir ahir al 2n Congrés de Benestar dels Animals de Companyia i Convivència Ciutadana celebrat a Aldaia (l'Horta) en què es van exposar models d'èxit de gestió municipal i bones pràctiques en matèria de benestar dels animals de companyia i la regulació de la seua presència a les ciutats. L'esdeveniment va estar organitzat per l'Ajuntament d'Aldaia, la Conselleria d'Agricultura, Desenvolupament Rural, Emergència Climàtica i Transició Ecològica i la Federació Valenciana de Municipis i Províncies.

  

Timón ha manifestat que l'assistència al congrés va ser productiva ja que «**constatàrem, d'una banda, que s'està acabant de confeccionar la nova llei autonòmica sobre maltractament animal amb el punt estrela de l'obligatorietat per part dels municipis de tindre compromís zero amb el sacrifici animal i, per un altra, quines seran les noves estratègies que hauran d'implementar els municipis quant al tema animalista ja que fins ara quedava un poc difuminat i la tendència ara serà que tinga un grau de protagonisme més alt i que, fins i tot, es puga dotar de pressupost i tinga una regidoria pròpia**». El regidor ha declarat que Sagunt va en la bona direcció quant a este assumpte ja que es tracta de dur a terme campanyes d'educació i conscienciació per a la ciutadania.

  

Segons Timón es va posar de manifest la poca formació que tenen els ajuntaments sobre estos temes i que hi ha una necessitat que es vaja repetint este tipus d'esdeveniments per a aprofundir en la formació específica de tot allò relacionat amb l’assumpte animalista. «**Estem molt satisfets perquè sabem que anem pel camí adequat, a més de tranquils perquè tots els dubtes o problemàtiques que podem tindre en el nostre municipi no són exclusives de Sagunt ja que les compartixen molts altres municipis i, per tant, la solució que es puga aplicar eixirà també del consens entre tots**», va asseverar el regidor.

  

La trobada es va plantejar des del punt de vista informatiu i pràctic per a poder assumir amb correcció i de manera homogènia les accions que diàriament es desenvolupen en l'àmbit de l'administració local. A més, es van exposar els requisits d'adhesió a la Xarxa Valenciana de Benestar dels Animals de Companyia (XVBAC).

  

En el congrés es van tractar experiències de gestió com la campanya Supera la temptació. Repte de 21 dies, de l'Ajuntament d'Alcoi; les polítiques públiques de protecció animal i la formació en responsabilitat animal en l'àmbit de l'administració local, de l'Ajuntament de Villena o l'informe preliminar de protecció animal en l'àmbit municipal de la Coordinadora Animalista de la Comunitat Valenciana.

  

Així mateix, en l'esdeveniment es va plantejar la problemàtica del dret animal en tots els àmbits, particularment en la seguretat jurídica en els procediments municipals amb animals de companyia com la seguretat en la requisa d'animals, maltractament, abandons, atorgament de llicències per a la tinença d'animals potencialment perillosos, etc.

​​

*   [](http://www.facebook.com/sharer.php?u=https://aytosagunto.es/va/actualitat/sagunt-participa-en-el-2n-congres-de-benestar-dels-animals-de-companyia-i-convivencia-ciutadana/ "Facebook")
*   [](http://twitter.com/share?url=https://aytosagunto.es/va/actualitat/sagunt-participa-en-el-2n-congres-de-benestar-dels-animals-de-companyia-i-convivencia-ciutadana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-participa-en-el-2n-congres-de-benestar-dels-animals-de-companyia-i-convivencia-ciutadana/ "Linked In")
*   [](mailto:?body=https://aytosagunto.es/va/actualitat/sagunt-participa-en-el-2n-congres-de-benestar-dels-animals-de-companyia-i-convivencia-ciutadana/)